NRKs omlegging av distriktsnyhetene på TV etter nyttår har blant annet ført til at flere stortingspolitikere har sendt spørsmål til kulturminister Trine Skei Grande.

Hun har igjen bedt NRK om avklaringer etter det som beskrives som kraftige reaksjoner i hele landet.

Nå blir sendingene i forkant av Dagsrevyen utvidet, sier direktør for NRKs distriktsdivisjon, Grethe Gynnild-Johnsen.

– Vi har undervurdert den enormt sterke relasjonen deler av vårt publikum har til distriktssendingene våre på TV. Fra og med førstkommende mandag blir sendingene i forkant av Dagsrevyen justert opp fra fire til ni minutter. Samtidig beholder vi den nye sendingen før Kveldsnytt, sier hun.

NRKs distriktssendinger Ekspandér faktaboks Distriktssendinger på NRK1: Klokka 18.50-18.59

Klokka 20.55-21.00

Klokka 22.55-22.59 Distriktssendinger på NRK P1: Klokka 06.00-09.00

Klokka 14.00-17.00

Fra nyttår la NRK om til tre kortere distriktssendinger, med bakgrunn i publikums endrede medievaner. Undersøkelser viser blant annet markant nedgang i seertallene på lineær TV.

– For en del av vårt trofaste publikum er disse sendingene det aller viktigste i deres mediehverdag. Vi har rett og slett undervurdert den enormt sterke relasjonen de har til TV-nyhetene fra sitt distrikt. Det har vi nå tatt innover oss. Derfor forlenger vi distriktssendingen i forkant av Dagsrevyen, sier Gynnild-Johnsen.

Hun understreker samtidig at NRK må fortsette arbeidet med å nå ut med distriktsnyheter på nett og mobil.

Det overordnede målet om å øke kvaliteten på nyhetsproduksjon med fordypende innhold også på mobil og nett står fast, sier distriktsdirektøren.